Afgørelse nr. 2/2001 truffet af AVS/EF-Toldsamarbejdsudvalget

den 20. april 2001

om undtagelse af Fiji fra definitionen af begrebet "produkter med oprindelsesstatus" af hensyn til landets særlige situation for så vidt angår fremstillingen af visse beklædningsgenstande og hovedbeklædninger

(2001/351/EF)

AVS/EF-TOLDSAMARBEJDSUDVALGET HAR -

under henvisning til AVS/EF-partnerskabsaftalen, der blev undertegnet i Cotonou den 23. juni 2000, særlig artikel 38 i protokol 1, bilag V, og

ud fra følgende betragtninger:

(1) Ifølge artikel 1 i AVS/EF-Ministerrådets afgørelse nr. 1/2000 af 27. juli 2000 om overgangsforanstaltninger, der skal gælde fra den 2. august 2000(1), skal handelsbestemmelserne i AVS/EF-partnerskabsaftalen, herunder protokol 1 i bilag V om definition af begrebet "produkter med oprindelsesstatus" og metoder for administrativt samarbejde, anvendes fra den 2. august 2000.

(2) Ifølge artikel 38, stk. 1, i protokollen kan anmodninger om undtagelse fra oprindelsesreglen imødekommes, når udviklingen af eksisterende industrier eller oprettelsen af nye industrier berettiger hertil.

(3) Den 31. oktober 2000 indgav stater i Afrika, Vestindien og Stillehavet (AVS-staterne) en anmodning på vegne af Fijis regering om undtagelse fra oprindelsesreglen i protokollen i en periode på fem år for så vidt angår visse beklædningsgenstande og hovedbeklædninger, som landet producerer.

(4) Der anmodes om undtagelse i henhold til de relevante bestemmelser i protokol 1, bilag V, særlig med henvisning til artikel 38, stk. 5, om AVS-østater og undtagelsens økonomiske og sociale betydning for Fiji.

(5) Der er generelt en overkapacitet af de pågældende produkter, og Fællesskabets tekstilindustri er allerede udsat for et intenst konkurrencepres; navnlig er arbejdsomkostningerne afgørende for prisfastsættelsen.

(6) Ifølge Fællesskabets tekstilpolitik betragtes de fleste produkter, der er omfattet af denne afgørelse, som særlig følsomme, og de er underlagt kvantitative restriktioner eller en ordning med dobbeltkontrol ved indførsel i Fællesskabet.

(7) I betragtning af udførslernes forventede omfang vil en undtagelse for en begrænset mængde ikke forvolde væsentlig skade på Fællesskabets etablerede industri, såfremt visse betingelser vedrørende mængde, overvågning og varighed overholdes.

(8) I medfør af artikel 38, stk. 1, kan der derfor indrømmes Fiji en undtagelse for visse former for beklædningsgenstande og hovedbeklædninger for en begrænset mængde i perioden 1. april 2001 til 31. marts 2006 -

TRUFFET FØLGENDE AFGØRELSE:

Artikel 1

Som en undtagelse fra de særlige bestemmelser i listen i bilag II til protokol 1 i bilag V til AVS/EF-partnerskabsaftalen betragtes i overensstemmelse med denne afgørelse visse former for beklædningsgenstande og hovedbeklædninger, der er anført i bilaget til denne afgørelse, og som er fremstillet på Fiji af materialer uden oprindelsesstatus, der er indført i Fiji, som produkter med oprindelse i Fiji.

Artikel 2

Undtagelsen i artikel 1 gælder de varer og mængder, der er angivet i bilaget til denne afgørelse, og som udføres fra Fiji til Fællesskabet i perioden 1. april 2001 til 31. marts 2006.

Artikel 3

De mængder, der er anført i bilaget, forvaltes af Kommissionen, som træffer de administrative foranstaltninger, den skønner nødvendige for at sikre en effektiv forvaltning heraf.

Når en importør i en medlemsstat indgiver en angivelse om overgang til fri omsætning sammen med en ansøgning om anvendelse af denne afgørelse, og angivelsen antages af toldmyndighederne, meddeler medlemsstaten Kommissionen, at den ønsker at trække en mængde svarende til dens behov.

Ansøgningerne om træk skal indeholde datoen for angivelsernes antagelse og straks fremsendes til Kommissionen.

Kommissionen tillader træk i kronologisk orden efter den dato, på hvilken medlemsstaternes toldmyndigheder har antaget angivelsen om overgang til fri omsætning, sålænge de disponible mængder tillader det.

Hvis en medlemsstat ikke udnytter en trukket mængde, tilbageføres den så snart som muligt til det relevante kontingent.

Hvis ansøgningerne overstiger den disponible mængde på et givet kontingent, tildeles mængderne pro rata. Kommissionen underretter medlemsstaterne om, hvilke mængder der trækkes på kontingentet.

Hver medlemsstat skal sikre importørerne vedvarende og lige adgang til de disponible mængder.

Artikel 4

Fijis toldmyndigheder træffer de nødvendige foranstaltninger til at føre mængdekontrol med udførslen af de i artikel 1 nævnte produkter. Med henblik herpå skal alle varecertifikater, som de udsteder inden for rammerne af denne afgørelse, henvise hertil. Fijis kompetente myndigheder sender hvert kvartal Kommissionen en opgørelse over de mængder, for hvilke der er udstedt EUR.1-varecertifikater i medfør af denne afgørelse, med angivelse af certifikaternes løbenumre.

Artikel 5

I rubrik 7 på EUR.1-certifikater, der udstedes i medfør af denne afgørelse, anføres: "Undtagelse - afgørelse nr. 2/2001."

Artikel 6

Staterne i Afrika, Vestindien og Stillehavet (AVS-staterne) og Det Europæiske Fællesskab træffer hver især de nødvendige foranstaltninger til denne afgørelses gennemførelse.

Artikel 7

Denne afgørelse træder i kraft på datoen for vedtagelsen.

Denne afgørelse anvendes fra den 1. april 2001.

Udfærdiget i Bruxelles, den 20. april 2001.

For AVS/EF-Toldsamarbejdsudvalget

Michel Vanden Abeele

Peter O. Ole Nkuraiyia

Formænd

(1) EFT L 195 af 1.8.2000, s. 46.

BILAG

Fiji

>TABELPOSITION>